สำนักปากท้องเกาะติดพักหนี้
สำนักปากท้องเร่งศึกษานโยบายแจกดะของรัฐบาลใหม่ แหยงแก้หนี้ครัวเรือน
18 ส.ค. 2554

สำนักปากท้องเร่งศึกษานโยบายแจกดะของรัฐบาลใหม่ แหยงแก้หนี้ครัวเรือน 
นายพรชัย ฐีระเวช ผู้เชี่ยวชาญด้านนโยบายและระบบการคลัง ในฐานะผู้อำนวยการสำนักนโยบายพัฒนาระบบการเงินภาคประชาชน หรือสำนักปากท้อง เปิดเผยว่า กำลังเร่งศึกษาข้อมูลเกี่ยวกับนโยบายของรัฐบาลใหม่ที่เกี่ยวข้องกับปากท้องของประชาชนรากหญ้าในทุกมาตรการ ทั้งนโยบายบัตรเครดิตชาวนา การพักหนี้ครัวเรือนละ 5 แสนบาท เพื่อรอรับนโยบายรัฐบาลจะทำตามที่ประกาศไว้ ซึ่งหลายนโยบายจะต้องใช้งบประมาณ จึงเป็นงานที่หนักในอนาคต
นายพรชัย กล่าวว่า นโยบายการพักหนี้ครัวเรือนนั้น คงต้องมากำหนดกรอบให้ชัดเจนว่าหมายถึงคนกลุ่มไหน จะเปิดให้เป็นการทั่วไป หรือเปิดเฉพาะกลุ่มเกษตรกร และเป็นหนี้ที่เกิดจากสาเหตุใด ไม่เช่นนั้นจะหมายถึงทุกครัวเรือนในประเทศไทย ซึ่งเป็นกลุ่มคนจำนวนมาก คงเป็นเรื่องยากที่จะนำมาสู่การปฏิบัติ ที่สำคัญ หากเป็นหนี้ที่เกี่ยวกับสถาบันการเงินภาคเอกชน อาจจะติดเงื่อนไขหรือหลักเกณฑ์ที่ธนาคารแห่งประเทศไทย (ธปท.) เป็นผู้กำกับดูแล
“ผมเห็นว่าหนี้ที่เกิดขึ้นจากสถาบันการเงินรัฐอาจจะดำเนินการได้ง่ายกว่า แต่ต้องรอดูว่าจะจำกัดลักษณะหนี้ไว้อย่างไร และคงไม่ครอบคลุมถึงหนี้ที่เกิดจากการซื้ออสังหาริมทรัพย์” นายพรชัย กล่าว
นายพรชัย กล่าวถึงการดำเนินโครงการปรับโครงสร้างหนี้ (รีไฟแนนซ์) สินเชื่อส่วนบุคคลของสถาบันการเงินที่ไม่ใช่ธนาคารพาณิชย์ (นันแบงก์) วงเงิน 1 หมื่นล้านบาท ว่า สาเหตุที่ไม่ขยายให้ครอบคลุมสินเชื่อส่วนบุคคลของสถาบันการเงิน เพราะต้องการช่วยเหลือลูกค้าระดับล่างที่มีรายได้ต่ำ โดยเฉพาะผู้มีรายได้น้อย เงินเดือนเพียง 5,000-7,000 บาท และมีการคิดดอกเบี้ยสูงกว่าธนาคารพาณิชย์ทั่วไปด้วย ซึ่งเมื่อมีโครงการนี้ออกมา ธนาคารก็ได้ปรับลดดอกเบี้ยลงมาเพื่อลดภาระของลูกค้า ก็ถือว่าประสบผลสำเร็จในระดับหนึ่ง
อย่างไรก็ตาม หากธนาคารทั้งสามแห่งเห็นว่าควรผ่อนผันเงื่อนไขการปล่อยกู้ก็สามารถทำได้ เพราะการพิจารณาความเสี่ยงในการปล่อยกู้เป็นอำนาจการตัดสินใจของธนาคาร